Șarpele Aliodor 


ANUL, GROZAV DE ECONOM în ploi, se sfârșise şi mai zgârcit în ză- 
pezi. Era iarnă plină, dar numai cu îngheţ. Vremuise la început un pospai de ză- 
padă, pe care vîntul o măcinase, zvârlind-o de colo-colo. Şi oamenii se 
îndreptau îngrijoraţi către un Crăciun negru și uscat, semn rău pentru sămănă- 
turi, ca și dinspre partea sănătăţii. 

Cei mai necăjiţi erau copiii. În loc să zburde cu sania pe derdelușuri, ei trebu- 
iau să care acasă, cu spinarea, croşnii de crengi și vreascuri. Noroc că în privinţa 
lemnelor satul era liniștit. Nu avea nevoie să pornească la păduri îndepărtate. Se 
încălzea aproape numai cu uscăturile ce-i dau petecuţele de crîng, rămase code- 
vălmășie din falnicul codru sub care odinioară se cuibărise cel dintii strămoș. 

Copiii gospodarilor foloseau prilejul că uscăturile nu erau troienite de zăpezi 
și se întreceau să aducă acasă sarcini întregi, pe care le trînteau lîngă vetrele du- 
duind încinse. Cînd nu mai încăpeau acolo, le îngrămădeau, la îndemână, prin 
tindele întunecoase. 

Într-o zi, copilașul cel mai mic al lui Padeș sta la vatră și se juca zvîrlind în 
foc găteje, ca să le privească cum ţiuie și se zvârcolesc, vii ca niște șerpișori lumi- 
noşi. Umblînd astfel cu mîna prin vreascuri să le aleagă, dete de o ramură mai 
moale și mai cărnoasă, pe care încercă zadarnic să o rupă: vreascul, negru și alu- 
necos, se mlădia sub mînuţele lui în toate părțile. Tocmai se pregătea să-l arunce 
în jar așa întreg, cînd intrară pe ușă cei doi fraţi ai lui mai mărișori. Copilul le 
arătă creanga ciudată, pe care numaidecât cel mare i-o smulse. 

— E o curea, strigă el bucuros, ia să vedeţi cum mă încing eu cu ea! 

Și-şi încolăci brâul subțirel peste cămașă, cu mlădiţa ce se supunea ascultă- 
toare ca o cordea, plimbîndu-se așa, mîndru, prin odaie. Mijlociul ceru să 

încerce și el curelușa, că și el cărase crengile unde fusese găsită. Nu putea să se 
facă numai unul singur stăpîn pe ea. Fratele mai mare se împotrivi cu hotărâre să 
i-o împrumute. Celălalt puse mâna să i-o smulgă. De unde harță și încăierare. 
Cel mic, năpăstuit, se porni să plîngă şi să strige că dacă e pe bună dreptate, cu- 
reaua e a lui, că el a găsit-o întâi. 

În toiul gîlcevei, cînd câteșitrei trăgeau de cureaua buclucașă, se ivi sora mai 
mare, sărind să-i împace. Şi, cu autoritatea palmei ridicate, luă vreascul din 
mîinile celui mai arțăgos. Dar numaidecât îl azvârli înspăimîntată, ţipînd ca 
luată de iele: 

- E şarpe... Șarpele! Nu vă atingeţi! 

Cei doi copii mai mărișori se deteră câțiva pași îndărăt și încremeniră. Mezi- 
nul, neştiutor, prinse prilejul și-și luă odorul înapoi, vîrîndu-l repede în sîn. Ni- 
meni nu mai îndrăznea acum să se apropie de el. Era tabu. 

La ţipetele înverșunate ale fetei, alergă speriată mama, crezînd că s-a aprins 
casa. La început nu pricepu nimic. Vorbele se îmbulzeau și se încîlceau învolbu- 
rate la gurile băieţilor, încă fierbîntaţi de sfadă. Fata, îngălbenită și ameţită de 
spaimă, tremura toată și se freca de zor cu scuipat pe degetele cu care apucase ji- 
gadina, fără să poată descleşta gura. Numai Prâslea sta liniștit, cu mîna în sîn 
strânsă pe preţuita curelușă. 

— Mamă, şarpele, şarpele! ţipară în sfârşit cei trei. 

— Ce șarpe? Unde? întrebă femeia. 

— În sîn la Ionică... arătară ei înfioraţi. 

-= Spune, ce e, Marioară? Nu te mai face! porunci mama. 

Fata se dezmetici și spuse întîmplarea. Cum printre vreascuri copiii aduse- 
seră din crîng un șarpe degerat, pe care acum îl ţinea ascuns în sîn Ionică. 

Mama nu credea. 

— Cum un șarpe? Că am auzit ceartă... 

Totuşi, temătoare, porunci copilului să scoată și să arate ce a pitit în sîn. 

Ionică nu vru. Maică-sa cercă să-l sperie. Dar mîna lui mîngiia cu plăcere 
prada jinduită de frați. O simțea cum la căldura trupului său dulce ca o zi de 
aprilie curelușa se dezmorțea încet. 

Femeia nu știa ce să facă. Nu cuteza să apuce pe copil și să-l caute în sîn cu 
sila. Se temea de misterioasa jivină ascunsă acolo. Așa că nimeni nu mai îndrăz- 
nea să se apropie şi să brutalizeze copilul, care acum se afla sub protecţia șar- 
pelui. Ea trebui să iasă și să cheme bărbatul. 

Gospodarul se hotărî cu greu să-și lase treburile pentru o ceartă a copiilor. 
Numai la strigătele nefireşti ale nevestei şi fetei se îndură să zvârle toporul și in- 
tră cu ele odată. 

Ascultă și el întîmplarea şi nu crezu. 

— Vi se năzare vouă, fricoaselor. Ia să vedem, Ionică, ce ai tu acolo? 

Dar lonică nu se înduplecă nici la cererea tatălui. 

A! Nu te supui? Stai tu, că-ţi arăt eu... și vru să-l prindă, ca să-l caute. 

Dar copilul zvîcni în fundul sub-patului, unde se ghemui, cu nepreţuita co- 
moară la el, în cuibarul pisicilor. Nici amenințările, nici rugăminţile nu l-au în- 
duplecat să iasă. 

-= Am să te las acolo nemîncat, îl procitea maică-sa. Să-ţi dea miile să sugi! 

Părinţii, după oarecari opinteli zadarnice să-l scoată, se liniștiră. Copilului nu 
i s-a întîmplat nici un rău. Ceilalţi frați, pizmași, îl iscodeau, plecîndu-se la înce- 
put temători, apoi tot mai îndrăzneţi sub marginea patului. Cu ochii lor ageri, 
zăreau acolo ca într-o taină pe Ionică înfășurînd și desfășurînd curelușa minu- 
nată, cu care le făcea în ciudă. 

În sfârșit, după multe ademeneli și făgăduieli, că nu-i ia nimeni curelușa, care 
rămîne a lui, numai să le-o arate, copilul ieşi din ascunzătoare. Însă, neîncreză- 
tor, vîrîse iar odorul la loc, sub cămașă. 

La urmă se învoi să-l scoată, pentru un briceguț... și întinse pe pat sub ochii 
speriaţi ai gospodinei un șarpe, lung ca de un cot, negru pe spate și ceva mai des- 
chis pe pîntece, cu capul mic şi rotunjor, pe laturile căruia sclipeau două mărge- 
luţe de sticlă roşie, ochii fără pleoape. Numai coada subţire și ascuţită tresărea 
ușor. Încolo, zăcea inert, dar se simţea că pilpfie în el un firișor palid de viață. 

Gospodarul cunoscu numaidecît că e vorba de un șarpe neveninos, un biet 
şarpe nevinovat de pădure, care nu poate face nici un rău. 

Femeia ceru totuși și stărui cu încăpăţinare să-l arunce în foc. Omul nu se 
învoi. El se pregătea să-l ia cu două bețișoare, să-l scoată şi să-l zvârle undeva 
departe, ce-o vrea Dumnezeu cu el, dar Ionică se repezi ca un uliu și-l vîrî din 
nou în sîn. 

Acum toţi copiii săriră și luară într-un suflet apărarea sărmanei jivine. 
Plînseră, se rugară, ţipară că au să vadă de el și au să-l îngrijească numai să li-l 
lase tovarăș de joacă. Și gospodarul, milos, se învoi să-l oprească în casa lui. Nu- 
mai femeia, înverșunată, cerea alungarea șarpelui, certîndu-i și ocărîndu-i cu ce-i 
venea la gură. După multă tîrguială, pacea s-a făcut. Șarpele rămase între copii. 
Aveau voie să se joace fiecare pe rînd cu el, fără să se certe. La cel mai mic semn 
de neînțelegere, lighioana are să fie zvârlită pe apă... Rămînea însă statornicit că 
era al lui Ionică, singurul lui stăpîn, care se îndatora să-l împrumute și fraţilor săi. 

Ziua, fiara se dezmorţea lîngă vatră și blîndă se încolăcea fie de braţ, fie, ca un 
colan, de gâtul frățînilor de joc. Dar îi plăcea mai ales în sîn, pe pielea caldă, cin- 
gătoare în jurul mijlocului ori covrig în fundul cămășii la spate. 

Începuse să-și cunoască prietenii, care nu se mai dezlipeau de el, era bun și 
drăgăstos îndeosebi cu Ionică, pe pieptul căruia dormea învârtit ca un colac. Co- 
piii îl făceau sau brățară cu spiralele urcînd de la cot pînă la gît, unde căpșorul lui 
cu limbi ascuţite juca ager sub bărbia băiatului. Ori și-l împleteau cunună pe 

cap, lanţ de picior, sau ce li se năzărea lor, și șarpele se supunea la toate jocurile. 
Se domesticise de-a binelea. 

Copiii îl botezară Aliodor, după numele unui viteaz din basme, și se părea că 
șarpele răspundea cînd era chemat pe nume. Venea mai ales cînd era șuierat ușor 
pe limba lui cum numai Ionică știa s-o facă. 

Îi puneau regulat sub pat un blid cu lapte dulce, pe care-l găseau totdeauna 
golit, nu se ştie, de şarpe sau de mîţe. 

La început a fost foarte greu cu el în odaie... Îndată ce-l lăsau jos, unde era 
frig, amorţea. Atunci îl putea călca și strivi oricine intra. Trebuia să-l păzească 
toţi ca pe ochii din cap... Ionică îl culca totdeauna seara cu el. Iar noaptea, cînd 
adormea el, i-l luau de pe piept și îl aruncau sub pat, unde sta înţepenit pînă a 
doua zi, cînd iar îl scoteau la joacă. 

Numai femeia nu se deprindea cu el. Îl privea mereu cu spaimă și nu suferea 
cu nici un chip să se atingă de ea. 

Au trecut așa iarna și primăvara, ca în basmele cu șerpi vrăjiţi, în pielea că- 
rora se ascund geniile binelui sau ale răului. Ajunseseră să creadă că poate era un 
pui rătăcit de-al împăratului șerpilor, care, cînd o afla unde se găseşte feciorul, 
are să vie și să-l răscumpere de la cei ce l-au primit și îngrijit, cu o baniţă de aur 
şi de nestemate. 

Cînd a dat căldura șarpele a început să se miște mai slobod prin casă. Nu mai 
sta cuminte sub pat sau unde îl puneau. Umbla mereu, se strecura, nesimtit, de 
colo pînă colo. Era foarte curios să ştie tot. Îi plăcea să cerceteze și să se vîre în 
locurile cele mai ascunse. Îl găseau cînd în colțarul cu blide, cînd în dulapul cu 
haine, mai des după cotlon. Altădată, la cald, în cuibarul cloştelor, care săreau 
spăimîntate de pe ouă. De cîteva ori l-au descoperit în vatra cu cenușă, unde fu- 
sese gata să-l coacă de-a binelea. Odată s-a plimbat cîtăva vreme în buzunarul lui 
Padeș. Noaptea părăsea copiii şi vizita pe ceilalți membri ai familiei. Gospodarul 
nu spunea nimic, doar punea mîna pe el și-l zvârlea cît colo. Dar gospodina, ieșită 
din minți, cum îl simţea, ţipa de scula toată casa. Trebuia să sară altcineva, de obi- 
cei Ionică, și să i-l culeagă. Femeia ocăra și blestema pînă ce adormea iar, tîrziu. 

Trebuia să se facă însă la un fel. Nu se îndurau să-l ucidă. Nu atît de milă sau 
de hatârul copiilor, cît de teamă. S-ar putea ca un șarpe, venit așa din senin la casa 
lor, să fie un semn trimis de pricopseală. Ar fi fost să-și ucidă norocul. 

Acum înadins îi lăsau mereu ușa deschisă și-l înlesneau să plece. Șarpele ie- 
şea, se plimba pe unde-i plăcea și se întorcea iar statornic la căminul lui. Uneori, 
cînd copiii zburdau pe afară, se lua și se ţinea, tiptil, după ei, alunecînd voios 
prin iarba umedă sub prunii încărcaţi de rod. 

Căci faptul vrednic de luat aminte, dintre toate, numai livada lui Padeș nu fu- 
sese atinsă de un îngheţ venit fără veste peste flori și își păstrase roadele toate. Și 
încă un lucru băgaseră de seamă. De cînd șarpele intrase în casă, se stîrpiseră toți 

şoarecii și gîndacii stricători. E drept că din cînd în cînd pierea și cîte un puișor 
de cloșcă. Femeia învinuia înverșunată șarpele. Dar nimeni nu-l prinsese. Și pînă 
atunci rămînea doar un ponos pe capul blîndului tovarăș. 

Întîmplarea făcuse înconjurul satului, care lua parte cu însuflețire la peripeţi- 
ile casei unde se aciuase lighioana. Cei mai mulţi erau de partea șarpelui și-l so- 
coteau piază bună. Alţii, dimpotrivă, îl ţineau drept un semn rău și sfătuiau să se 
arunce din casă spurcăciunea, care nu putea fi decât unealta diavolului. Dacă-l 
mai ţin, are să le aducă nenorocire. O să muște vitele, are să apuce vaca de uger. 
O să sugrume copiii, strîngîndu-se ca o frînghie de gâtul lor. 

Mai ales vecina Dobra era duşmana neînduplecată a bietei tîrîtoare. 

- Nu-l mai ţine, surată, pe lîngă casă. Ăsta îţi intră o dată pe gît şi nu-l mai 
poţi scoate cu nici un chip din pîntece. Nu știi ce-a păţit Maranda ? 

Și-i băga a zecea oară în cap femeii povestea Marandei, care dormise în cîmp 
și un șarpe îi pătrunsese prin gură în burtă. A chinuit-o mulți ani. Numai cu 
fum de argint viu l-a scos afară. L-a vărsat bucăți-bucăţi, amestecat cu cheaguri 
de sînge. 

Și poveşti de-astea cu șerpi oploșiţi în pîntecele oamenilor împuiau zilnic 
minţile bietei gospodine, care începuse să intre la griji și să slăbească văzînd 
cu ochii. 

Într-o zi a găsit șarpele în putineiul cu puţin lapte pe fund, din care mîn- 
caseră toţi. Din acel ceas femeia a început să bage de seamă că o doare și o arde 
în capul pieptului, la lingurică, acolo unde ajunsese mîncarea spurcată de li- 
ghioană. Își simţise stomacul întors, răzvrătit ca de o bubă. Şi sănătatea ei porni 
să meargă la vale, din rău în mai rău. 

Într-o noapte, era acum vară, dormeau toţi afară, pe prispă. Deodată, femeia 
începu să geamă și să se zbată. Şarpele se urcase pe pieptul ei și se tîrîse pînă la 
gură. Îi mirosise a lapte dulce. Fa se luptă, dar cu toate opintelile nu-l putea dez- 
lipi. Șarpele se furișă ca pe o gaură pe gâtlejul ei în spasme, pînă la pîntece, unde 
se întinse, coardă, şi rămase cu dinţii înfipţi în rînza ei. 

Gospodarul, trezit de ţipetele și zvârcolirile nevestei, o zgâlții și o deșteptă. 

— Ce visezi, femeie? o întrebă el. 

— Nici un vis, strigă înnebunită femeia. A intrat șarpele în mine. De acuma mor. 

Şi, cu mîinile încleștate pe pîntece, se frămînta în dureri grozave. De atunci a 
fost cu neputinţă s-o mai liniștească cineva. 

Și lucru ciudat, care îi întărea spusele. Chiar din noaptea aceea șarpele a pie- 
rit și nu s-a mai găsit. L-au căutat pretutindeni, l-au chemat, l-au șuierat copiii. 

— Parcă a intrat în pămînt! spunea Padeș. 

— Nu în pămînt, ci în pîntecele meu! ţinea una, văicărindu-se, femeia. Şi se 
apăsa cu pumnul sub furca pieptului, unde o vînă încordată se zbătea, neastîm- 
părată și dureroasă, gata să crape parcă. 

Satul acum era, tot, împotriva şarpelui și olicăia pe biata femeie: ca întotdea- 
una, lighioanei îi mirosise a lapte și se strecurase pe gură, ca de acolo să alunece 
mai departe în stomac, ca într-o scorbură, unde coada i se zbătea fără de răgaz. 

I s-au făcut bolnavei descântece. A dormit nopţi multe cu o strachină de lapte 
dulce la gură, ca să ademenească jivina să iasă afară. Şarpele venea pînă la înghi- 
ţitoare şi nu vrea să urce mai departe. Sta pîndind acolo. Bolnava băga degetele 
pe gît să-l apuce şi nu-l ajungea. Spurcăciunea se cobora iar repede în rînza răs- 
colită de vărsături acre și galbene ca veninul. 

Au afumat-o iar, au otrăvit-o cu buruieni, pînă ce, în sfârșit, Padeș a chemat 
doctorul plășii în treacăt pe la primărie. 

Acesta a ascultat, a întrebat, a pipăit și a spus că e o boală de stomac pricinuită 
de prea mult rachiu băut pe inima goală şi de prea multă mîncare de ceapă şi oțet. 

— Dar drugul care se zbate aici? spunea femeia pierdută. Și plimba mîna us- 
cată pe umflătura dureroasă de deasupra buricului. 

— E o vînă mare, plină cu sînge, o lămuri doctorul. Așa zvicnește la oamenii 
slabi și nervoși. 

Şi plecă, lăsînd o hirtie cu cîteva slove încilcite, pe care nu le putu citi nimeni. 

Dar cine s-a potrivit doctorului ? Aici, își dădeau seama toți, trebuiau descîn- 
tece tari, de vraci dibaci și puternici. 

Şi s-au perindat fel și chip de babe și moși, de ţigănci vrăjitoare şi preoţi 
buni la Dumnezeu, fără să-i brodească unul leacul. Șarpele creștea și se umfla, 
căci tot ce înghiţea bolnava îi pria numai lui. 

Vilva cu femeia care a înghiţit un șarpe a făcut astfel ocolul satului, al plășii, 
al judeţului şi a ajuns înflorită de atâtea guri în orășelul de reședință. O gazetă lo- 
cală a găsit bun prilej pentru un articol senzațional în care șfichiuia autorităţile 
vitrege cu sănătatea și igiena sătenilor de sub oblăduirea lor. 

Prefectul, supărat, a dat ordin pretorului să facă numaidecît o cercetare și 
să raporteze de urgență. Pretorul a ordonat la rândul lui primarului, care, neștiind 
ce să facă şi ce să răspundă, a urcat cu sila pe bolnavă în căruţă și împreună cu băr- 
batul i-a înaintat peșcheș spitalului din oraş, cum făcea cu mușcaţii de cîini turbaţi. 

Aici au venit în pelerinaj la patul femeii să se intereseze prefectul județului, 
primarul urbei, procurorul, directorul gazetei și alți mulți. Toţi au cules chiar 
din gura pacientei, al cărei chip împodobea cu urîţenia lui pagina întîia a gazetei, 
istoria cu şarpele cuibărit în măruntaiele ei. Și arăta la toți, fără nici o stînjenire, 
pîntecele galben, umflat și zvîcnitor. 

În cancelaria spitalului medicul le-a explicat că nu poate fi vorba de șarpe. 
E probabil un ulcer stomacal sau mai degrabă un cancer foarte repede crescut 
şi inoperabil. 

Dar la insistenţele prefectului, fiu al poporului, care auzise și el acolo în 
satul copilăriei multe asemenea poveşti, medicul se învoi să facă o operaţie de 

explorare. Şi cum era un tînăr nu numai cu știință, dar și cu suflet, se hotărî să 
purceadă la o îndoită operaţie: una asupra stomacului și în același timp alta asu- 
pra închipuirii, asupra moralului bolnavei, obsedată de gîndul șarpelui. Era el 
însuşi foarte curios de rezultat. 

A căutat, deci, şi a procurat de la farmacist un șarpe din aceia ţinuţi în bor- 
cane cu spirt la ferestrele spițăriilor, pe care l-a păstrat la îndemînă. 

La operație, a găsit, cum era de așteptat, un cancer. 

Însă, un lucru straniu. Tumora nu avea forma obişnuită de ciupercă înflorită 
sau de rac. Ci închipuia aidoma un șarpe. O cordea cruntă, care, după ce își înfip- 
sese capătul mai rotund în stomac, se răsucea peste el și, încolăcindu-l, își aducea 
coada subțire pînă la ficatul luat în pleasnă. Sub el aorta se zbătea deznădăjduită. 

Medicul, înfiorat de înfricoșătoarele puteri ale închipuirii, a cusut fără să se 
atingă de măruntaie pântecele la loc. Dar cînd femeia s-a deșteptat el i-a arătat 
triumfător șarpele din borcan. 

— lată! L-am găsit și ţi l-am scos! îi strigă el. De acum trebuie să te faci re- 
pede bine. 

Și căuta să-i altoiască adînc gîndul însănătoșirii pe amăgirea cu șarpele străin. 
Era o încercare care merita osteneala. Va avea spiritul, imaginaţia, din nou pu- 
tere asupra materiei, care măcar să ușureze, dacă nu mai putea să vindece, rava- 
giile cumplite ale bolii pe care o stîrnise ? 

Femeia, după ce ieși din amorțeală, luă de data asta fără nici o silă șarpele în 
mînă şi-l privi cu luare-aminte. Dar în loc să se bucure întoarse cu amărăciune 
capul, care se bălăngănea de gâtul subțire ca o tărtăcuţă pe vrej. 

— Nu mă minţi dumneata pe mine, făcu ea semn cu privirile. Ăsta nu e şar- 
pele meu! 

— Cum nu e șarpele tău? Dar al cui e? 

— Al meu e negru, mai mic și mai subţire. Ăsta e pestriţat cu galben. 

— Este el! spuse medicul încurcat. A mai crescut, și, stînd acolo în zemurile 
acre ale pîntecelui, şi-a schimbat culoarea. S-a îngălbenit de fierea pe care a supt-o. 

Femeia da cu îndărătnicie din cap în semn că nu e așa. Și nu vrea să iasă 
din ale ei. 

— Ş-apoi ăsta miroase a spirt. Și eu n-am pus în gură de-o lună măcar o picătură. 

Planul şi viclenia medicului erau astfel date peste cap. Închipuirea putuse să 
înlesnească zbucnirea cancerului și să-i întețească creșterea. Dar putere ca să lu- 
creze acum de-a-ndoaselea nu mai avea. 

Femeia a fost luată acasă, unde după câteva zile a murit. 

Înmormântarea, cu marea ei petrecere, a pus în fierbere toate satele dim- 
prejur, adunate să însoţească la groapă victima șarpelui fabulos. Toată vina cădea 
pe copiii care opriseră dihania în casă, și mai ales pe bietul Ionică. Oropsiţi și 
huiduiţi, ei plîngeau singuri și răzleți, nemîngiiaţi de nimeni. 

După înmormântare lumea s-a întors la casa moartei, unde gospodarul, miş- 
cat și mîndru de atâta cinste, a poftit pe toţi la praznicul ritual, dezlănţuit după 
vechile datine cu belşug de băutură și mîncare, cu râsete, glume și veselie de-a 
lungul a cinci mese întinse în bătătură. 

S-a cerut şi s-a băut mai ales multă ţuică, făcută chiar de văduv din livezile 
lui. Încît repede balerca din pivniţă se goli, așa că trebui să o răstoarne cu vrana 

în jos, ca s-o poată stoarce de cele din urmă picături. 

Cînd cei trei oameni voinici, cîrmuiţi de Padeș, o deteră peste cap, ceva 
sună acolo înăuntrul gol al vasului. 

Îl clătinară din nou cu putere. Se lovea încoace și încolo de pereţi un lucru 
tare, căzut înăuntru. l 

Unul puse ochiul la preduf și privi în pîntecul balercii. Nu se putea deosebi 
nimic. Întoarseră din nou butoiul și îl potriviră cu gura în jos, smucindu-l ușor și 
cu meșteșug, așa ca lucrul străin să ajungă și să vie la gura vranei. i-l traseră afară. 

Ieși de acolo, ţeapăn și ușor zbircit de alcoolul în care se păstrase neatins, 
Aliodor, puiul împăratului șerpilor, nevinovatul tovarăș de joc al copiilor. Tot 
aşa de negru, de subțire și nevătămător cum era înainte de a-l duce la pieire 
neastîmpărata lui curiozitate și năravul de a-și vîrî căpşorul peste tot. i 

Oamenii începură să strige și scoaseră șarpele mort în mijlocul curții, unde 
mulţimea bea și se înveselea, ocărînd pomenirea lui spurcată. Dar acum se ade- 
verea că nu era el cel vinovat. 

Copiii săriră cei dintii și se jeluiră după Aliodor mai abitir decît după maica lor. 

O femeie care băuse cam multă ţuică din balerca unde se plămădise șarpele, 
privindu-l, simţi greață și începu să verse. Alta, cătînd să-i vie în ajutor, se porni 
şi ea pe același lucru. Și în urma lor alte zece. Care cum afla de ce e vorba nu mai 
aștepta, se punea pe icnit. 

Apoi se urniră la treaba asta bărbaţii cu duiumul. i poe 

O adevărată molimă dase în toți câți gustaseră din grozava ţuică, a cărei tărie, 
să-ţi spargă gura, li se părea că era opera jigadinei. 

Și nu azvârleau din ei numai ce mîncaseră atunci la pomană, ci tot ce duseseră 
în gură cu o zi înainte. Doar măruntaiele din ei nu le-au dat afară. i 

Praznic de pomină. Asta a fost răzbunarea lui Aliodor, năpăstuit pe nedrept 
de oameni. 

Folosindu-se de văicărelile şi icniturile obşteşti, Ionică a ridicat șarpele din 
tărînă și, strîngîndu-l ca odinioară la piept, a fugit cu el în fundul ogrăzii. Aco- 
lo i-a săpat o groapă și bocindu-l l-a înmormântat, așa cum văzuse că au făcut cu 
biata maică-sa. 


1947, martie 7, Bucureşti 


